Τι είναι το XAMPP;
Το XAMPP είναι ένα δωρεάν πακέτο λογισμικού που παρέχει ένα έτοιμο περιβάλλον για την ανάπτυξη και τη δοκιμή διαδικτυακών εφαρμογών σε έναν τοπικό υπολογιστή.

Το όνομα προέρχεται από τα εξής στοιχεία:
Στοιχείο	Περιγραφή
X		Cross-platform, δηλαδή υποστήριξη διαφορετικών λειτουργικών συστημάτων
A		Apache, web server
M		MySQL — στο XAMPP συνήθως παρέχεται MariaDB
P		PHP, γλώσσα προγραμματισμού για εφαρμογές ιστού
P		Perl, γλώσσα προγραμματισμού

MariaDB: Η MariaDB είναι ένα Σύστημα Διαχείρισης Βάσεων Δεδομένων (ΣΔΒΔ), δηλαδή ένα λογισμικό που επιτρέπει την αποθήκευση, την οργάνωση, την αναζήτηση, την τροποποίηση και τη διαγραφή δεδομένων.

Η MariaDB δημιουργήθηκε ως παρακλάδι (fork) της MySQL και σχεδιάστηκε ώστε να διατηρεί μεγάλη συμβατότητα με αυτήν.
· MySQL: ένα δημοφιλές σύστημα διαχείρισης βάσεων δεδομένων.
· MariaDB: ένα διαφορετικό, συγγενικό σύστημα διαχείρισης βάσεων δεδομένων, που υποστηρίζει σε μεγάλο βαθμό τις ίδιες βασικές εντολές SQL.

Στο XAMPP, όταν πατάς Start στη γραμμή που ονομάζεται MySQL, συνήθως εκκινείς τον server της MariaDB που περιλαμβάνει το πακέτο.

Το phpMyAdmin είναι το εργαλείο μέσω του οποίου δίνεις εντολές και βλέπεις τα αποτελέσματα. Η MariaDB είναι αυτή που τις εκτελεί και διαχειρίζεται τη βάση.

Το XAMPP είναι το πακέτο εργαλείων (Δεν χρειάζεται να εγκαταστήσεις ξεχωριστά κάθε εργαλείο, όταν χρησιμοποιείς το XAMPP με την τυπική εγκατάστασή του.), το phpMyAdmin είναι το περιβάλλον διαχείρισης και η MariaDB είναι το σύστημα διαχείρισης της βάσης δεδομένων.

Σημείωση: 
· XAMPP Control Panel: Το κεντρικό εργαλείο από το οποίο ο χρήστης εκκινεί και σταματά υπηρεσίες, όπως ο Apache και η MariaDB. Περιλαμβάνει τα απαραίτητα προγράμματα, ώστε να δημιουργήσεις ένα τοπικό περιβάλλον ανάπτυξης στον υπολογιστή σου.
· Apache: Web server. Επιτρέπει την προβολή και λειτουργία ιστοσελίδων και διαδικτυακών εφαρμογών στον υπολογιστή σου.
· MariaDB: Σύστημα διαχείρισης βάσεων δεδομένων. Αναλαμβάνει την αποθήκευση, αναζήτηση και διαχείριση των δεδομένων.
· phpMyAdmin: Εφαρμογή που λειτουργεί μέσα από τον browser και επιτρέπει τη δημιουργία βάσεων και πινάκων, την εκτέλεση SQL και τη διαχείριση δεδομένων.

Παράδειγμα:
Ας υποθέσουμε ότι θέλεις να δημιουργήσεις μια βάση δεδομένων με τους μαθητές του σχολείου σου.
1. Εγκαθιστάς το XAMPP, ώστε να έχεις συγκεντρωμένα τα απαραίτητα εργαλεία.
2. Εκκινείς τη MariaDB από το XAMPP Control Panel.
3. Εκκινείς τον Apache για να ανοίξεις το περιβάλλον διαχείρισης στον browser.
4. Ανοίγεις το phpMyAdmin και δημιουργείς τη βάση δεδομένων sxoleio.
Άρα, η βασική διάκριση είναι:
- XAMPP: το πακέτο που συγκεντρώνει τα εργαλεία.
- MariaDB: το σύστημα που διαχειρίζεται τη βάση δεδομένων.
- phpMyAdmin: το περιβάλλον από το οποίο διαχειρίζεσαι τη βάση.
- Apache: ο web server που επιτρέπει τη λειτουργία του phpMyAdmin μέσω browser.

Εγκατάσταση του XAMPP σε Windows 10/11

Βήμα 1: Λήψη του προγράμματος

1. Ανοίγουμε την επίσημη ιστοσελίδα του XAMPP: Apache Friends – Download XAMPP. 
2. Επιλέγουμε την έκδοση για Windows 8.4.27 / PHP 8.4.27.
3. Κατεβάζουμε το αρχείο εγκατάστασης.

Βήμα 2: Εκτέλεση της εγκατάστασης

1. Εκκίνηση: Κάνουμε διπλό κλικ στο αρχείο εγκατάστασης. Στο εικονίδιο που εμφανίζεται, επιλέγουμε περισσότερες πληροφορίες και μετά εκτέλεση. 
2. Επιλογή στοιχείων: Διατηρούμε επιλεγμένα τα απαραίτητα στοιχεία: Apache, MySQL/MariaDB, PHP και phpMyAdmin. Δεν χρειάζεται να εγκαταστήσουμε όλες τις πρόσθετες υπηρεσίες.
3. Φάκελος εγκατάστασης: Επιλέγουμε κατά προτίμηση C:\xampp. 
4. Ολοκλήρωση: Επιλέγουμε ιδιωτικό δίκτυο και να επιτρέπεται η πρόσβαση. Περιμένουμε να ολοκληρωθεί η εγκατάσταση και ανοίγουμε το XAMPP Control Panel.
5. Εκκίνηση και έλεγχος των υπηρεσιών:
Apache: Πατάμε Start 	για πρόσβαση στο phpMyAdmin μέσω browser.
MySQL: Πατάμε Start για να	εκκινεί τον server βάσεων δεδομένων που περιλαμβάνει το XAMPP, συνήθως MariaDB.
Όταν η υπηρεσία εκκινήσει επιτυχώς, το Control Panel συνήθως εμφανίζει πράσινη ένδειξη και πληροφορίες για τη θύρα στην οποία λειτουργεί.




Έλεγχος του Apache
Ανοίγουμε τον browser και πληκτρολογούμε:

http://localhost/

Αν εμφανιστεί η αρχική σελίδα του XAMPP, ο Apache ανταποκρίνεται σωστά. Εναλλακτικά, χρησιμοποιούμε http://127.0.0.1/. 

Έλεγχος του phpMyAdmin
Στη συνέχεια ανοίγουμε:

http://localhost/phpmyadmin/

Αν εμφανιστεί το περιβάλλον διαχείρισης, μπορούμε να προχωρήσουμε στη δημιουργία βάσης δεδομένων.

Αν η σελίδα δεν ανοίγει, ελέγχουμε πρώτα αν ο Apache και η υπηρεσία βάσης δεδομένων λειτουργούν.

6. Παραμετροποίηση του περιβάλλοντος: Σημαίνει ότι ρυθμίζουμε το περιβάλλον ώστε να λειτουργεί σωστά και να είναι κατάλληλο για τις ανάγκες μας.

6.1 Θύρες επικοινωνίας: Οι θύρες (ports) είναι αριθμητικοί αριθμοί που χρησιμοποιεί ένας υπολογιστής για να ξεχωρίζει τις διαφορετικές υπηρεσίες και εφαρμογές με τις οποίες επικοινωνεί μέσω δικτύου.
Στο XAMPP που εγκατέστησες, οι θύρες μάς ενδιαφέρουν επειδή ο Apache και η MySQL χρησιμοποιούν διαφορετικές θύρες για να δέχονται συνδέσεις.

Παράδειγμα:
Σκέψου τον υπολογιστή σαν μια πολυκατοικία:
- Η διεύθυνση IP είναι σαν τη διεύθυνση της πολυκατοικίας.
- Η θύρα (port) είναι σαν τον αριθμό ενός διαμερίσματος.
- Η υπηρεσία είναι σαν τον ένοικο που βρίσκεται στο συγκεκριμένο διαμέρισμα.
Έτσι, τα δεδομένα που φτάνουν στον υπολογιστή μπορούν να κατευθυνθούν στη σωστή υπηρεσία.
Ποιες θύρες χρησιμοποιεί το XAMPP;
Υπηρεσία	Συνήθης θύρα		Χρήση
Apache		80		Εξυπηρετεί ιστοσελίδες μέσω HTTP
Apache με HTTPS	443		Εξυπηρετεί ασφαλείς ιστοσελίδες
MySQL / MariaDB	3306		Επικοινωνία με τον διακομιστή βάσης δεδομένων

Οι αριθμοί αυτοί είναι οι προεπιλεγμένες τιμές και μπορεί να αλλάξουν ανάλογα με τις ρυθμίσεις.
Τι συμβαίνει όταν ανοίγεις το phpMyAdmin;
Όταν πληκτρολογείς στον browser:
http://localhost/phpmyadmin/
1. Το localhost σημαίνει ότι θέλεις να επικοινωνήσεις με τον ίδιο σου τον υπολογιστή.
2. Ο browser συνδέεται συνήθως στη θύρα 80, όπου λειτουργεί ο Apache.
3. Ο Apache εξυπηρετεί το phpMyAdmin.
4. Το phpMyAdmin επικοινωνεί με τον διακομιστή MySQL/MariaDB, συνήθως μέσω της θύρας 3306, για να εμφανίσει και να διαχειριστεί τις βάσεις δεδομένων.
Γιατί μπορεί να υπάρχει πρόβλημα με μια θύρα;
Αν ένα άλλο πρόγραμμα χρησιμοποιεί ήδη τη θύρα 80, για παράδειγμα, ο Apache μπορεί να μην καταφέρει να ξεκινήσει κανονικά. Τότε χρειάζεται να εντοπίσουμε ποιο πρόγραμμα χρησιμοποιεί τη θύρα ή να αλλάξουμε τις ρυθμίσεις.
Οι θύρες δεν είναι φυσικές υποδοχές, όπως η USB ή η VGA. Είναι λογικοί αριθμοί που χρησιμοποιούνται στην επικοινωνία μέσω δικτύου.

6.2 Σύνδεση στον database server: Για να συνδεθούμε στη βάση, χρειαζόμαστε βασικές πληροφορίες σύνδεσης:
- Host: localhost — ο υπολογιστής στον οποίο εκτελείται ο server.
Το Host δηλώνει σε ποιον υπολογιστή βρίσκεται ο διακομιστής βάσης δεδομένων στον οποίο θέλουμε να συνδεθούμε.
localhost: σημαίνει ότι ο διακομιστής βρίσκεται στον ίδιο υπολογιστή με το πρόγραμμα που συνδέεται σε αυτόν.
Αν ο διακομιστής βρισκόταν σε άλλον υπολογιστή του σχολικού εργαστηρίου, θα μπορούσαμε να χρησιμοποιήσουμε τη διεύθυνση IP του, π.χ. 192.168.1.20.
Παράδειγμα: Στον υπολογιστή του εργαστηρίου έχει εγκατασταθεί το XAMPP και λειτουργεί η MySQL. Επομένως, αν συνδεόμαστε από τον ίδιο υπολογιστή, ως Host χρησιμοποιούμε localhost.
- Port: συνήθως 3306.
Το Port (θύρα) είναι ένας αριθμός που προσδιορίζει το σημείο επικοινωνίας μιας υπηρεσίας δικτύου. Ο MySQL/MariaDB server χρησιμοποιεί συνήθως τη θύρα 3306. Για παράδειγμα, ο υπολογιστής μπορεί να εκτελεί ταυτόχρονα τον Apache και τη MySQL. Ο Apache χρησιμοποιεί συνήθως τη θύρα 80, ενώ η MySQL τη 3306. Άρα, το localhost:3306 σημαίνει ότι θέλουμε να επικοινωνήσουμε με την υπηρεσία που ακούει στη θύρα 3306 του τοπικού υπολογιστή.
- Username: το όνομα χρήστη της βάσης, π.χ. root σε μια τοπική εγκατάσταση.
Το Username (όνομα χρήστη) δηλώνει με ποιον λογαριασμό χρήστη επιχειρούμε να συνδεθούμε στον διακομιστή βάσης δεδομένων. Στη συνηθισμένη τοπική εγκατάσταση του XAMPP, υπάρχει ο χρήστης root. Ο χρήστης root έχει συνήθως εκτεταμένα δικαιώματα διαχείρισης. Μπορεί, για παράδειγμα, να δημιουργεί βάσεις δεδομένων, να δημιουργεί πίνακες και να διαχειρίζεται δεδομένα. Σκέψου το όπως έναν λογαριασμό διαχειριστή στον υπολογιστή: έχει περισσότερες δυνατότητες από έναν απλό χρήστη. Προσοχή: Το root είναι το όνομα χρήστη και όχι το όνομα της βάσης δεδομένων.
- Password: ο κωδικός πρόσβασης του χρήστη. Το Password είναι ο κωδικός που χρησιμοποιείται για την επαλήθευση της ταυτότητας του χρήστη. Για παράδειγμα, ένας χρήστης μπορεί να έχει: Username: root και Password: τον κωδικό που έχει οριστεί για τον λογαριασμό root. Σε πολλές προεπιλεγμένες τοπικές εγκαταστάσεις του XAMPP, ο root δεν έχει ορισμένο κωδικό πρόσβασης. Σε αυτή την περίπτωση, το πεδίο Password παραμένει κενό. Αυτό όμως εξαρτάται από τις ρυθμίσεις της εγκατάστασης.

Αυτά τα τέσσερα στοιχεία χρησιμοποιούνται για να συνδεθεί ένα πρόγραμμα με τον διακομιστή βάσης δεδομένων MySQL/MariaDB. Ο διακομιστής (server) είναι ένας υπολογιστής ή ένα πρόγραμμα που παρέχει υπηρεσίες και δεδομένα σε άλλους υπολογιστές ή προγράμματα, όταν του ζητηθούν.
Στην αρχική διαμόρφωση του XAMPP, ο χρήστης root μπορεί να μην έχει ορισμένο κωδικό. Αυτό δεν αποτελεί ασφαλή πρακτική για υπολογιστή που είναι προσβάσιμος από άλλους. Το XAMPP προορίζεται για ανάπτυξη και δοκιμές και δεν πρέπει να θεωρείται έτοιμο για ασφαλή χρήση σε παραγωγικό περιβάλλον. 


